ชาวนาขอนแก่น เร่งหว่านข้าวนาปี หลังชลประทานปล่อยน้ำและฝนตกต่อเนื่อง มั่นใจว่าจะได้ราคาดี
ที่บริเวณแปลงนา ริมถนนเลี่ยงเมืองสายขอนแก่น-กาฬสินธุ์ ตำบลพระลับ อำเภอเมือง จังหวัดขอนแก่น เกษตรกรในพื้นที่ตำบลพระลับ ต่างเร่งทำการหว่านข้าวนาปี ประจำฤดูการผลิตที่ 2565/66 ที่ขณะนี้เริ่มเข้าสู่ช่วงการทำนาปีปีนี้กันแล้ว โดยส่วนใหญ่พบว่าจะทำนาปีต่อจากการทำนาปรังทันที หลังจากช่วงในช่วงสัปดาห์ที่ผ่านมาได้ทำการเก็บเกี่ยวข้าวนาปรังเสร็จสิ้นแล้ว ซึ่งเมื่อเก็บเกี่ยวข้าวนาปรังเสร็จเกษตรกรในเขตตำบลพระลับ ที่อยู่ในเขตชลประทาน ต่างทำการไถกลบตอซังและทำการบ่มดิน เป็นเวลา 1 สัปดาห์และเข้าสู่การทำนาปีทันที ทำให้ตลอดทั้งสัปดาห์นี้พื้นที่นาข้าวส่วนใหญ่เริ่มเข้าสู่การหว่านเมล็ดพันธุ์ข้าวแล้ว และจากการตรวจสอบพบว่าข้าวนาปีปีนี้เกษตรในพื้นที่หันมาปลูกข้าวหอมมะลิ กันมากกว่าข้าวเหนียว เนื่องจากมั่นใจว่าปีนี้ข้าวหอมมะลินาปีจะมีราคาดีนายสุขสันต์ โยคุณ ผู้ใหญ่บ้าน บ้านพระคือ ม.3 ตำบลพระลับ อำเภอเมือง จังหวัดขอนแก่น กล่าวว่า ครอบครัวทำนาข้าวบนพื้นที่รวมกว่า 30 ไร่ โดยปลูกข้าวปีทุกปี ส่วนนาปรังต้องรอการประกาศจากจังหวัดและชลประทานในการบริหารจัดการน้ำ ในช่วงของการทำนาปีที่ผ่านมายอมรับว่าต้นทุนต่างๆนั้นสูงมากโดยเฉพาะปุ๋ย ทำให้การใช้ปุ๋ยให้กับข้าวบางจุดไม่เต็มที่หรือที่เรียกว่าข้าวไม่อิ่มตัว แต่นาปีปีนี้ ได้เริ่มหว่านข้าวแล้ว เน้นปลูกข้าวหอมมะลิ เพราะจากการหารือร่วมกับโรงสีข้าวในพื้นที่ ต่างยืนยันว่านาปีปีนี้ราคาข้าวหอมมะลิ จะได้ราคาดี ทำให้ปีนี้นั้นนาปีได้ปลูกข้าวหอมมะลิทั้งหมด 30 ไร่